Tidal giver HiFi-kvalitet til alle abonnenter

Det måtte jo komme. Med lossless streaming uden merpris på både Apple Music og Amazon Music Unlimited og med Spotify HiFi på vej, har Tidal overgivet sig og gjort HiFi-kvalitet en del af pakken i selv det billigste abonnement.

Tidal var i mange år alene om at satse på lydkvaliteten, hvilket gjorde det muligt for dem at tage sig godt betalt. Men det seneste år har konkurrenterne drejet fokus over på både kvalitet og pris, hvilket har presset Tidal.

Standardabonnementet, ‘Premium’, hedder nu ‘HiFi’ og leverer lossless op til 1411 Kbps. Det svarer til cd-kvalitet. Alle dem, der havde det gamle Premium-abonnement får automatisk HiFi-abonnement fremover. Prisen er fortsat 99 kroner om måneden.

Vil du have adgang til den bedste lydkvalitet, skal du dog stadig punge ud for det dyreste abonnement, der samtidig har skiftet navn fra ‘Master’ til HiFi Plus. Der er dobbelt op på prisen (199 kroner om måneden), men til gengæld får du adgang til Dolby Atmos, Sony 360 Reality Audio og streaming i endnu bedre kvalitet, nemlig mellem 2304-9216 Kbps.

Det kræver dog specielt udstyr, såsom dyr forstærker eller højttalere, for at kunne opleve disse formater.

Med de nye priser, ser streaming-situationen således ud p.t.:

Tjeneste | Kvalitet | Pris
Apple Music | Lossless hifi 1411-9216 Kbps | 99 kr.
Deezer Premium | Komprimeret 320 Kbps | 99 kr.
Deezer Hi-Fi | Lossless 1411 Kbps | 149 kr.
Spotify | Komprimeret 320 Kbps | 119 kr.
Tidal HiFi | Lossless 1411 Kbps | 99 kr.
Tidal HiFi Plus | Lossless 9216 Kbps, Atmos, Sony 360 | 199 kr.

Spotify HiFi kommer senere på året, loves det, men prisen er endnu ikke offentliggjort. Med henblik på situationen, som skitseret i tabellen ovenfor, kan vi nok regne med, at lossless også bliver en del af grund-abonnementet hos Spotify.

Tidal giver HiFi-kvalitet til alle abonnenter